
Szövetspecifikus in vitro permeabilitási modell kidolgozása

Kulcsszavak: vér-agy gát;PAMPA
A gyógyszerkutatás során fontos, hogy már a korai fázisban előrejelezzük a gyógyszerjelölt vegyületek felszívódását. A hatóanyagok felszívódásának alapja a sejtmembránon való átjutás, melyet ezen vegyületek permeabilitásával jellemezhetünk. A sejtmembrán gátat képez az exogén molekulákkal szemben a különböző vízterek között, ilyen belépési kapu például a vér-agy gát (BBB, blood-brain barrier). A vér-agy gáton keresztüli átjutás különösen nagy jelentőséggel bír, hiszen a központi idegrendszerre ható gyógyszerek csak ezt a gátat átlépve juthatnak el a hatáshelyükre, más gyógyszerek azonban mellékhatásokat okozhatnak az agyba jutva.
A PAMPA (Parallel Artificial Membrane Permeability Assay) egy in vitro nem-sejtes módszer, mellyel a transzcelluláris passzív transzportfolyamatokat modellezzük. A PAMPA szűrőmembránját szerves oldószerben oldott foszfolipiddekkel bevonva - alkalmas a szövetspecifikus felszívódás modellezésére. Munkám során célunk volt, hogy ismert agyi felszívódású vegyületek segítségével optimális vér-agy gát specifikus permeabilitási modellt dolgozzunk ki az in vitro nem-sejtes PAMPA modellrendszerrel. Az optimális modell beállításához változtattam a modell paramétereit: az oldószerelegy összetételét, a lipid mellett alkalmazott koleszterin és DMSO mennyiségét. Ezáltal sikerült beállítani az eddig ismert felszívódási modellekhez képest pontosabb BBB-PAMPA rendszert, mely megbízhatóan képes előrejelezni a gyógyszerjelölt vegyületek jellemzően passzív diffúzió által vezérelt in vivo agyi penetrációját.



